Mike Legarth (KF), 2010-03-02:
Tak, hr. formand.
Det synes vi er rigtig godt.
Vi indfører nu en faktureringspligt mellem forbrugeren og den erhvervsdrivende, og så sletter vi ni detaljerede, specifikke faktureringsredegørelser, og det er vi meget store tilhængere af.
Jeg lytter mig selvfølgelig til den bekymring, der er, og naturligvis kan vi tage debatten under udvalgsarbejdet, det er ganske naturligt, og jeg har også læst høringssvarene fra Dansk Erhverv.
Jeg har opfattet det på den måde, at man rejser en usikkerhed omkring det, og jeg er sikker på, at når vi kommer til bunds i det, falder der ro over tingene, for sådan som jeg ser det, kan enhver virksomhed til enhver tid lave de registreringer, man vil, men man er ikke i fremtiden forpligtet til at lave alenlange lister til faktureringen om hver enkelt spændeskive, skrue, alle de smådele, der i øvrigt er brugt til et eller andet stykke arbejde.
Hvis jeg har bestilt nye vinduer til mit hus, er jeg fuldstændig iskold over for, hvor mange smådele det indeholder, men jeg vil gerne kende den pris, jeg skal give, og den har jeg forholdt mig til inden, og har altså ikke brug for, at den virksomhed laver den her specifikation.
Men det er klart, at får jeg udført et stykke arbejde og er prisen højere end det, der var aftalt, eller jeg havde forventet, skal jeg selvfølgelig kunne vende tilbage til virksomheden og bede om at få en specifikation.
Men så har vi altså ikke tvunget virksomheden til i hvert eneste tilfælde at skulle lave den her meget grundige specifikation, jævnfør de nuværende ni gældende faktureringsbekendtgørelser.
Så det er da indlysende godt, og som sagt trækker vi ikke noget ned over hovedet på virksomhederne.
Det her giver dem bare en mulighed for at nøjes med at skrive timeforbrug, timepris og materialeforbrug, og så skal der i øvrigt ikke være mere fakturering fra virksomhed til virksomhed, fordi det behøver vi ikke at sidde og regulere herinde, det kan de godt selv finde ud af.
Så jeg synes på alle måder, at det her er et meget positivt, konstruktivt og letforståeligt forslag, og det tror jeg også at vi vil nå frem til, når vi tager det i udvalgsbehandlingen, og det skal vi selvfølgelig gøre.
Vi skal selvfølgelig finde ud af, om der er noget, vi har forstået forkert, for Dansk Erhverv har jo annonceret de her bekymringer i forbindelse med høringen, og vi har jo også svaret, at det skal man ikke være bekymret for.
Så lad os nu få endevendt, om der er noget at være bekymret for eller ej.
Det har jeg så her anvist at jeg ikke tror man behøver at være.
Med hensyn til det andet led om forbrugerombudsmanden, som i dag kun kan være ansat i 6 år, giver vi nu en mulighed for at få forlænget ansættelsen med 50 pct., altså yderligere 3 år.
Det synes vi er glimrende, fordi vi er i en tid, hvor vi har behov for, at forbrugerombudsmanden sætter sig grundigt ind i tingene og kan påvirke og følge op og udnytte den viden, han oparbejder, til gavn for forbrugerne.
Så det er vi stærkt tilhængere af, og vi synes også, at hvis det viser sig, at han har været en helt fremragende forbrugerombudsmand i de 9 år, han har siddet, skal han selvfølgelig kunne komme i betragtning ved en nyansættelse, men så er det altså en helt sædvanlig, ny ansættelsesprocedure, der skal til.
Så derfor: massiv støtte indtil videre fra Det Konservative Folkeparti.